Brian Mikkelsen (KF), 2014-03-13:
Det Konservative Folkeparti har længe været ude offentligt og advare imod, at vores danske sociale ydelser vil komme under et stigende pres fra EU-reglerne i fremtiden.
Derfor beklager vi også, at regeringen ikke har handlet med rettidig omhu, har skabt problemer, har skudt sig selv i foden og dermed også skadet danske interesser, fordi man ikke har kæmpet for vores danske velfærdsmodel.
Baggrunden for vores indignation er en række EU-afgørelser, som giver borgere fra andre medlemslande ret til at modtage f.eks. børnepenge og SU i Danmark.
Vores melding kommer ikke, fordi vi elsker den måde, vi har indrettet samfundet på.
Vi er tilfredse med det.
Vi synes, det er en historisk god model.
Men vi mener også godt, at man kan justere den model, vi har herhjemme.
Der er altså mange ting, som man også kan ændre i den danske velfærdsmodel.
Vi gjorde det, fordi vi mener, at vi i Danmark selv må bestemme, hvordan det danske velfærdssamfund skal se ud, og sådan skal det blive ved med at være.
Det er jo også i tråd med den holdning, som er i de lande vi normalt har et samarbejde med i EU.
David Cameron og Angela Merkel annoncerede på et fælles møde i London, at de vil forsøge at samle en gruppe lande inden for EU, som skal kæmpe imod den øgede sociale integration og udvandingen af medlemslandenes kontante ydelser som eksempelvis uddannelsesstøtte og børnepenge.
I første omgang var Østrig og Holland med på UK og Tysklands hold, og siden da har mange andre lande jo også verbalt udtrykt det samme.
Som Angela Merkel, den konservative kansler, sagde i samme forbindelse, så behøver vi ikke at gøre alt fra Bruxelles.
Og her er vores danske overførselsindkomster jo et godt eksempel.
Vi vil godt selv have styr på dem.
Det er altså vigtigt for os.
Angela Merkel har også udtalt, at EU ikke er en social union.
Det er et fantastisk samarbejde på det politiske område, på det økonomiske område, på det miljømæssige område.
EU er en rigtig positiv ting for Danmark på alle mulige leder og kanter, og vi er fuldtonede EU-tilhængere.
Men der er selvfølgelig også elementer i EU, som vi ikke er tilfredse med, lige så vel som der er elementer i det danske parlamentariske system, som vi ikke er tilfredse med, som vi kæmper imod og prøver på at få flertal for at få ændret.
Og sådan kan man selvfølgelig også gøre i EU uden at være modstander af det.
Det her er en opfordring, som vi er kede af at den nuværende regering har ignoreret.
Barroso, som er formand for Europa-Kommissionen, i hvert fald i nogle måneder endnu, mener, at Europa – og jeg citerer Barroso – skal fokusere på, hvor Europa kan tilføre mest værdi og ikke blande sig andetsteds.
Det er vi helt enige i.
har i forbindelse med sagen udtalt, og jeg citerer igen fra Cameron, at EU i dag er anderledes end for 30 år siden, og at vi derfor er nødt til at erkende, at fri bevægelighed har udløst større folkevandringer på grund af stigende indkomstmuligheder.
Vi er ikke i Det Konservative Folkeparti tilhængere af social integration i EU.
Vi er tilhængere af mest muligt samarbejde på rigtig mange områder, men vi er ikke tilhængere af en social union.
Der har været forskellige løsninger til de konkrete udfordringer, der er skabt herhjemme, fordi regeringen har siddet på hænderne i sagen om børnechecken, børnetilskud.
Det var en lang tid, før vi fik varmet regeringen op til at kæmpe skulder ved skulder med finnerne.
Der har været store problemer med SU, der kan komme problemer med kontanthjælpen.
Og der må opfordringen fra konservativ side være, at nu bliver der altså fundet nogle varige løsninger, så regeringen ikke behøver at hoppe fra tue til tue.
Så vi foreslår, at Danmark går med i den gruppe af lande, som jo er Tyskland, som er UK, som er Østrig, som er Holland, som kæmper for, at EU ikke skal være en social union.